1. ปัจจัยความเสี่ยง

1.  ความเสี่ยงจากราคาวัตถุดิบ

เนื่องจากข้าวเปลือกเป็นผลผลิตทางการเกษตร ซึ่งมีราคาผันผวนขึ้นลงตามความต้องการส่งออก
และตามฤดูกาล ตามปกติข้าวนาปี ซึ่งเป็นข้าวหอมมะลิและข้าวขาว
เมื่อผลผลิตเริ่มออกในต้นฤดูกาลคือราวเดือนธันวาคม-มกราคม
ราคาข้าวเปลือกจะถูกและจะเริ่มสูงขึ้นจนกระทั่งสูงสุดประมาณปลายฤดู คือในเดือนกันยายน-ตุลาคม
บริษัทฯ ได้ตระหนักถึงความผันผวนของราคาข้าวเปลือกดังกล่าว
จึงได้มีการดำเนินการเพื่อลดความเสี่ยงด้านราคาข้าวเปลือก ดังนี้

1.  บริษัทฯ มีไซโลบรรจุข้าวเปลือกขนาดใหญ่จำนวน 70,000 ตัน
    ทำให้สามารถเก็บสะสมข้าวเปลือกที่มีราคาถูกในต้นฤดูกาลได้

2.  บริษัทฯ มีเครื่องอบข้าวที่ทันสมัย
    สามารถอบข้าวเปลือกต้นฤดูกาลและข้าวเปลือกนาปรังที่เก็บเกี่ยวระหว่างปีที่มีความชื้นสูงได้

3.  บริษัทฯ สามารถบ่มข้าวเปลือกใหม่เป็นข้าวเปลือกเก่าได้ในระยะเวลาอันสั้น
    ทำให้ไม่ต้องเก็บข้าวเปลือกใหม่เป็นเวลานาน เพื่อรอให้เป็นข้าวเก่า

นอกจากนี้ ตามที่รัฐบาลหลาย ๆ รัฐบาลได้ช่วยเหลือเกษตรกรด้วยวิธีการประกันราคาข้าวเปลือกก็ดี
พยุงราคาข้าวเปลือกก็ดี หรือแทรกแซงราคาข้าวเปลือกก็ดี
ล้วนแต่มีวัตถุประสงค์ในการที่จะช่วยเหลือแก้ไขราคาข้าวเปลือกตกต่ำโดยเฉพาะในต้นฤดูเก็บเกี่ยวข้าวนาปี
ซึ่งจะออกมาพร้อมกันในต้นเดือนธันวาคมถึงต้นเดือนกุมภาพันธ์
ซึ่งส่งผลกระทบต่อเกษตรกรส่วนใหญ่ที่จำเป็นต้องขายข้าวเปลือกในต้นฤดู
ทำให้เกษตรกรได้รับรายได้จากการขายข้าวเปลือกต่ำกว่าที่ควรจะได้
หากสามารถเก็บไว้ขายในกลางฤดู หรือปลายฤดู ซึ่งในระยะนั้นปริมาณข้าวในตลาดจะมีน้อยลง
ทำให้ราคาข้าวเปลือกขยับตัวสูงขึ้น

ทางบริษัทฯ พบว่าในระยะเวลา 2-3 ปีที่ผ่านมา การแทรกแซงตลาดข้าวของรัฐบาล โดยใช้วิธีการประกันราคาข้าวเปลือกนั้น ได้ส่งผลให้ราคาข้าวเปลือกขยับตัวสูงขึ้นอย่างรวดเร็ว ตั้งแต่ต้นฤดูที่ข้าวเปลือกเก็บเกี่ยว แต่ราคาข้าวเปลือกจะค่อย ๆ ลดลงไปเรื่อย ๆ จนถึงปลายปี ในขณะเดียวกันราคาข้าวสารจะผันผวนตลอดปี เนื่องจากข้าวสารส่วนใหญ่จะอยู่ในมือของรัฐบาล ซึ่งไม่มีใครทราบแน่นอนว่าจะปล่อยข้าวสารออกตลาดเมื่อใด ทำให้ราคาขึ้นลงผันผวนไม่แน่นอน ทางบริษัทฯ ตระหนักว่า ความเสี่ยงของราคาวัตถุดิบนี้อาจจะส่งผลให้บริษัทฯ ได้รับผลขาดทุนจากการสต็อกวัตถุดิบได้ จึงมีนโยบายการลดปริมาณการเก็บสต็อกข้าวเปลือกและข้าวสาร ซึ่งก็จะไม่เก็บไว้มาก การทำเช่นนี้จะสามารถลดความเสี่ยงของราคาวัตถุดิบได้อย่างมาก

2.  ความเสี่ยงจากราคาข้าวสาร

แต่เดิมมาคนไทยหาซื้อข้าวสารทั่ว ๆ ไปได้จากร้านขายข้าวสารบรรจุกระสอบ
ซึ่งเป็นแบบนี้มาจนกระทั่ง 20 ปีที่แล้วที่ข้าวมาบุญครองได้เข้าตลาดข้าวสารในรูปแบบของข้าวถุง
ทำให้ผู้บริโภคบางส่วนหันมาบริโภคข้าวถุงแทนข้าวสารบรรจุกระสอบ
ซึ่งมีข้อดีคือหาซื้อได้ง่ายและมีความสะอาดกว่าข้าวสารบรรจุกระสอบ
แต่อย่างไรก็ตามข้อด้อยของข้าวสารบรรจุถุงคือ
การปรับตัวของราคานั้นไม่สามารถทำได้รวดเร็วเท่าข้าวสารบรรจุกระสอบ
เนื่องจากมีการพิมพ์ราคาหน้าถุงไว้ชัดเจน
อีกทั้งการปรับราคาข้าวถุงถึงแม้ว่าจะไม่มีการควบคุมราคาแต่ก็ต้องแจ้งให้กรมการค้าภายในทราบล่วงหน้า
15 วัน ด้วยเหตุนี้ บางครั้งราคาข้าวสารบรรจุกระสอบมีการปรับลดราคาลงอย่างรวดเร็ว
ทำให้ผู้บริโภคหันไปซื้อข้าวสารบรรจุกระสอบแทนข้าวถุง จึงมีผลให้ยอดขายข้าวถุงลดลง
อย่างไรก็ตามบริษัทฯ ได้มีการวางแผนและดำเนินการขายและส่งเสริมการจำหน่ายด้านต่างๆ
ให้สอดคล้องกับสภาวะตลาด และดำเนินการอย่างต่อเนื่อง
เพื่อลดความเสี่ยงในด้านราคาและปริมาณ เช่น การให้ส่วนลดแก่ร้านค้าต่างๆ
การกระจายคลังสินค้ารอบเมืองเพื่อสะดวกในการขนส่งให้ร้านค้า
การโฆษณาและประชาสัมพันธ์เพื่อเสริมภาพพจน์ของ “ข้าวมาบุญครอง” เป็นต้น
นอกจากนี้ในปีที่ผ่านมาทางบริษัทฯ ได้เริ่มผลิตและจัดจำหน่าย ”ข้าวมาบุญครอง”
ในรูปแบบของข้าวกระสอบ
เพื่อตอบสนองความต้องการของกลุ่มผู้บริโภคในตลาดของข้าวบรรจุกระสอบ
ซึ่งเมื่อเป็นเช่นนี้ไม่ว่าผู้บริโภคจะหันไปบริโภคข้าวบรรจุถุง หรือข้าวกระสอบ
ข้าวมาบุญครองก็จะพร้อมตอบสนองในทุกตลาดข้าวสาร

3.  ความเสี่ยงของค่าเงินบาท

ณ ปัจจุบันทางบริษัทฯ ไม่มีความเสี่ยงของค่าเงินบาทแต่อย่างใด เนื่องจากทางบริษัทฯ
ไม่มีเงินกู้หรือหนี้สินในรูปเงินสกุลอื่นนอกจากเงินบาท และหากมีกรณีที่ทางบริษัทฯ
ต้องนำเข้าสินค้าและต้องชำระเงินเป็นเงินสกุลอื่น ทางบริษัทฯ
ก็จะป้องกันการผันผวนของเงินบาทโดยจองอัตราแลกเปลี่ยนล่วงหน้าทุกครั้ง

4.  ความเสี่ยงจากการส่งออก

บริษัทฯ มีนโยบายที่จะส่งออกข้าวสารให้ผู้ซื้อในต่างประเทศมากยิ่งขึ้น โดยมีสัญญาซื้อขายที่แน่นอน
และการเปิด Letter of Credit
โดยธนาคารขนาดใหญ่เพื่อประกันความเสี่ยงในการไม่ได้รับเงินค่าขายสินค้า อีกทั้งบริษัทฯ
มีนโยบายที่จะตกลงราคาก็ต่อเมื่อบริษัทฯ มีวัตถุดิบอยู่ในมืออย่างเพียงพอแล้วเท่านั้น
จะไม่มีการทำการซื้อขายล่วงหน้าอย่างผู้ส่งออกรายอื่น
ทั้งนี้เพื่อลดความเสี่ยงของการผันผวนของราคาข้าวให้มีน้อยที่สุด

5.  ความเสี่ยงจากการพึ่งพิงลูกค้าหรือผู้จัดจำหน่าย

บริษัทฯ ไม่มีลูกค้าหรือผู้จัดจำหน่ายรายใดที่ทางบริษัทต้องพึ่งพิง ที่มีสัดส่วนเกินร้อยละ 30
ของรายได้รวมหรือยอดซื้อรวม